CELEX: 32018R0981
Language: el
Date: 2018-07-11 00:00:00
Title: Εκτελεστικός κανονισμός (ΕΕ) 2018/981 της Επιτροπής, της 11ης Ιουλίου 2018, για την τροποποίηση του καταλόγου των βραζιλιάνικων εγκαταστάσεων από τις οποίες επιτρέπονται οι εισαγωγές στην Ένωση αλιευτικών προϊόντων που προορίζονται για κατανάλωση από τον άνθρωπο (Κείμενο που παρουσιάζει ενδιαφέρον για τον ΕΟΧ)

12.7.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 176/11
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/981 ΤΗΣ ΕΠΙΤΡΟΠΉΣ
   της 11ης Ιουλίου 2018
   για την τροποποίηση του καταλόγου των βραζιλιάνικων εγκαταστάσεων από τις οποίες επιτρέπονται οι εισαγωγές στην Ένωση αλιευτικών προϊόντων που προορίζονται για κατανάλωση από τον άνθρωπο
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 12 παράγραφος 4 στοιχείο γ),
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 854/2004 καθορίζει ειδικές διατάξεις για την οργάνωση των επίσημων ελέγχων στα προϊόντα ζωικής προέλευσης. Ειδικότερα, το άρθρο 12 παράγραφος 1 του εν λόγω κανονισμού ορίζει ότι, με την εξαίρεση ορισμένων ειδικών περιπτώσεων, τα προϊόντα ζωικής προέλευσης επιτρέπεται να εισαχθούν στην Ένωση μόνο αν προέρχονται από εγκαταστάσεις τρίτων χωρών που περιλαμβάνονται σε καταλόγους οι οποίοι καταρτίζονται και ενημερώνονται σύμφωνα με το εν λόγω άρθρο. Οι κατάλογοι αυτοί διατίθενται στον ιστότοπο της Γενικής Διεύθυνσης Υγείας και Ασφάλειας των Τροφίμων (2).
            
         
               (2)
            
            
               Το άρθρο 12 παράγραφος 2 του κανονισμού (ΕΚ) αριθ. 854/2004 ορίζει ότι εγκατάσταση τρίτης χώρας μπορεί να καταχωρίζεται σε τέτοιο κατάλογο μόνο αν οι αρμόδιες αρχές της τρίτης χώρας εγγυώνται ότι η εγκατάσταση, καθώς και κάθε εγκατάσταση που χειρίζεται πρώτες ύλες ζωικής προέλευσης οι οποίες χρησιμοποιούνται για την παρασκευή των συγκεκριμένων προϊόντων ζωικής προέλευσης, πληροί τις οικείες ενωσιακές απαιτήσεις. Επιπλέον, σύμφωνα με το άρθρο 12 παράγραφος 3 του κανονισμού (ΕΚ) αριθ. 854/2004, οι αρμόδιες αρχές της οικείας τρίτης χώρας πρέπει να ενημερώνουν τους εν λόγω καταλόγους εγκαταστάσεων και να τους κοινοποιούν αντιστοίχως στην Επιτροπή.
            
         
               (3)
            
            
               Το άρθρο 15 παράγραφος 2 στοιχείο α) του κανονισμού (ΕΚ) αριθ. 854/2004 ορίζει ότι τα αλιευτικά προϊόντα που εισάγονται από πλοίο-εργοστάσιο ή πλοίο-ψυγείο με σημαία τρίτης χώρας πρέπει να προέρχονται από σκάφη αναγραφόμενα σε κατάλογο που καταρτίζεται και ενημερώνεται σύμφωνα με τη διαδικασία του άρθρου 12 παράγραφος 4 του εν λόγω κανονισμού.
            
         
               (4)
            
            
               Τον Σεπτέμβριο του 2017, επιθεώρηση που διενήργησε η Επιτροπή αποκάλυψε ότι εγκαταστάσεις πρωτογενούς παραγωγής οι οποίες προμηθεύουν βραζιλιάνικες εγκαταστάσεις από τις οποίες επιτρέπονται οι εισαγωγές αλιευτικών προϊόντων ούτε ταυτοποιούνται ούτε υποβάλλονται σε επίσημους ελέγχους. Ως εκ τούτου, ο σχετικός έλεγχος κατέληξε στο συμπέρασμα ότι η αρμόδια αρχή της Βραζιλίας δεν είναι σε θέση να παρέχει ούτε τις εγγυήσεις που προβλέπονται στο άρθρο 12 παράγραφος 2 στοιχεία α) και β) του κανονισμού (ΕΚ) αριθ. 854/2004 ούτε όλες τις εγγυήσεις που προβλέπονται στο πιστοποιητικό υγείας για αλιευτικά προϊόντα που καθορίζεται στο προσάρτημα IV του παραρτήματος VI του κανονισμού (ΕΚ) αριθ. 2074/2005 της Επιτροπής (3). Επιπλέον, η ανωτέρω επιθεώρηση αποκάλυψε σοβαρές ελλείψεις όσον αφορά τις απαιτήσεις υποδομής και τις υγειονομικές απαιτήσεις σε σειρά βραζιλιάνικων εγκαταστάσεων που επιθεωρήθηκαν και από τις οποίες επιτρέπονται οι εισαγωγές αλιευτικών προϊόντων. Οι προαναφερθείσες ελλείψεις κατέδειξαν συστημική έλλειψη αποτελεσματικών ελέγχων από τις αρμόδιες αρχές της Βραζιλίας όσον αφορά τα αλιευτικά προϊόντα.
            
         
               (5)
            
            
               Σε απάντηση στις συστάσεις που περιέχονταν στην προκαταρκτική έκθεση επιθεώρησης, οι αρχές της Βραζιλίας ενημέρωσαν την Επιτροπή, με επίσημη επιστολή της 22ας Δεκεμβρίου 2017, ότι ανέστειλαν την έκδοση πιστοποιητικών υγείας για όλα τα αλιευτικά προϊόντα που προορίζονται για εξαγωγή στην Ένωση, με ημερομηνία έναρξης ισχύος την 3η Ιανουαρίου 2018. Ωστόσο, κράτη μέλη ενημέρωσαν την Επιτροπή ότι φορτία αλιευτικών προϊόντων καταγωγής Βραζιλίας παρουσιάστηκαν στα σύνορα της Ένωσης με πιστοποιητικά που είχαν εκδοθεί μετά την ημερομηνία έναρξης της ισχύος της αναστολής.
            
         
               (6)
            
            
               Βάσει των ανωτέρω, και ελλείψει νέων πληροφοριών από τις αρχές της Βραζιλίας, δεν υπάρχουν επαρκείς εγγυήσεις ότι οποιαδήποτε από τις εγκαταστάσεις στις οποίες επιτρέπεται η εξαγωγή αλιευτικών προϊόντων από τη Βραζιλία στην Ένωση πληροί τις προϋποθέσεις του άρθρου 12 παράγραφος 2 του κανονισμού (ΕΚ) αριθ. 854/2004, και, επομένως, τα προϊόντα των εν λόγω εγκαταστάσεων συνιστούν κίνδυνο για τη δημόσια υγεία. Ως εκ τούτου, ενδείκνυται να αφαιρεθούν όλες οι εγκαταστάσεις από τον κατάλογο των βραζιλιάνικων εγκαταστάσεων από τις οποίες επιτρέπεται να εισάγονται στην Ένωση αλιευτικά προϊόντα που προορίζονται για κατανάλωση από τον άνθρωπο.
            
         
               (7)
            
            
               Λαμβανομένου υπόψη του κινδύνου που τα προϊόντα τους ενέχουν για τη δημόσια υγεία, οι εξαγωγές των εν λόγω εγκαταστάσεων στην Ένωση θα πρέπει να παύσουν να επιτρέπονται χωρίς καθυστέρηση. Επομένως, ενδείκνυται να οριστεί ως ημερομηνία έναρξης ισχύος του παρόντος κανονισμού η επομένη ημέρα της δημοσίευσής του.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κατάλογος εγκαταστάσεων που αναφέρεται στο άρθρο 12 του κανονισμού (ΕΚ) αριθ. 854/2004 τροποποιείται ώστε να αφαιρεθούν όλες οι καταχωρίσεις βραζιλιάνικων εγκαταστάσεων από τις οποίες επιτρέπονται οι εισαγωγές στην Ένωση αλιευτικών προϊόντων που προορίζονται για κατανάλωση από τον άνθρωπο.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουλίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 139 της 30.4.2004, σ. 206.
   
      (2)  https://ec.europa.eu/food/safety/international_affairs/trade/non-eu-countries_en
   
      (3)  Κανονισμός (ΕΚ) αριθ. 2074/2005 της Επιτροπής, της 5ης Δεκεμβρίου 2005, για θέσπιση μέτρων εφαρμογής για ορισμένα προϊόντα βάσει του κανονισμού (ΕΚ) αριθ. 853/2004 και για την οργάνωση επίσημων ελέγχων βάσει των κανονισμών (ΕΚ) αριθ. 854/2004 και (ΕΚ) αριθ. 882/2004, για την παρέκκλιση από τον κανονισμό (ΕΚ) αριθ. 852/2004 και για τροποποίηση των κανονισμών (ΕΚ) αριθ. 853/2004 και (ΕΚ) αριθ. 854/2004 (ΕΕ L 338 της 22.12.2005, σ. 27).